Document ID: 32003R2308

Κανονισμός (ΕΚ) αριθ. 2308/2003 της Επιτροπής
της 29ης Δεκεμβρίου 2003
για θέσπιση κανόνων σχετικά με τη διαχείριση και την κατανομή κλωστοϋφαντουργικών ποσοστώσεων για το 2004 δυνάμει του κανονισμού (ΕΚ) αριθ. 517/94 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 517/94 του Συμβουλίου, της 7ης Mαρτίου 1994, περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες, τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής(1), και ιδίως το άρθρο 17 παράγραφοι 3 και 6 και το άρθρο 21 παράγραφος 2,
Εκτιμώντας τα ακόλουθα:
(1) Ο κανονισμός (ΕΚ) αριθ. 517/94 θέσπισε ποσοτικούς περιορισμούς για τις εισαγωγές ορισμένων κλωστοϋφαντουργικών προϊόντων καταγωγής ορισμένων τρίτων χωρών που κατανέμονται βάσει της αρχής προτεραιότητας.
(2) Βάσει του εν λόγω κανονισμού, είναι δυνατόν, σε ορισμένες περιπτώσεις, να χρησιμοποιούνται διαφορετικές μέθοδοι κατανομής για τη διαίρεση των ποσοστώσεων σε τμήματα ή να προβλεφτεί ένα ποσοστό συγκεκριμένου ποσοτικού ορίου αποκλειστικά για τις αιτήσεις που τεκμηριώνονται βάσει αποδεικτικών στοιχείων προηγούμενων επιδόσεων όσον αφορά τις εισαγωγές.
(3) Για να μην διαταραχθεί άσκοπα η συνεχής ροή των συναλλαγών, είναι σκόπιμο να θεσπιστούν πριν από την έναρξη του έτους ποσόστωσης κανόνες διαχείρισης των ποσοστώσεων που καθορίστηκαν για το έτος 2004.
(4) Τα μέτρα που θεσπίστηκαν σε προηγούμενα έτη, όπως αυτά του κανονισμού (ΕΚ) αριθ. 2357/2002 της Επιτροπής για θέσπιση κανόνων διαχείρισης και κατανομής ποσοστώσεων για τα κλωστοϋφαντουργικά προϊόντα που καθορίστηκαν για το έτος 2003 δυνάμει του κανονισμού (ΕΚ) αριθ. 517/94 του Συμβουλίου(2), αποδείχθηκαν ικανοποιητικά και, συνεπώς, είναι σκόπιμο να θεσπιστούν παρόμοιοι κανόνες για το 2004.
(5) Για να εξυπηρετηθεί ο μεγαλύτερος δυνατός αριθμός επιχειρηματιών, θεωρείται σκόπιμο να καταστεί πιο ευέλικτη η μέθοδος κατανομής που βασίζεται στην αρχή της προτεραιότητας, με τον καθορισμό ανωτάτων ορίων για τις ποσότητες που κατανέμονται ανά επιχειρηματία βάσει αυτής της μεθόδου.
(6) Για να διασφαλιστεί κάποιος βαθμός συνέχειας στο εμπόριο καθώς και αποτελεσματική διαχείριση της ποσόστωσης, πρέπει να χορηγηθεί στους επιχειρηματίες η δυνατότητα να υποβάλουν, για το έτος 2004, αίτηση για αρχική άδεια εισαγωγής ποσότητας ισοδύναμης με εκείνη που εισήγαγαν κατά το 2003.
(7) Για να επιτευχθεί η βέλτιστη χρησιμοποίηση των ποσοτήτων, πρέπει να επιτραπεί σε κάθε επιχείρηση που χρησιμοποίησε τουλάχιστον το ήμισυ της ποσότητας που αφορούσε η άδεια να υποβάλει αίτηση για πρόσθετη ποσότητα, υπό την προϋπόθεση ότι υπάρχουν ακόμη διαθέσιμες ποσότητες στις ποσοστώσεις.
(8) Για λόγους υγιούς διαχείρισης, είναι σκόπιμο να οριστεί η διάρκεια ισχύος των αδειών εισαγωγής σε εννέα μήνες από την ημερομηνία έκδοσης αλλά έως το τέλος του έτους το αργότερο. Τα κράτη μέλη θα πρέπει να εκδίδουν άδειες εισαγωγής μόνον αφότου ειδοποιηθούν από την Επιτροπή ότι υπάρχουν διαθέσιμες ποσότητες και μόνον εφόσον ο επιχειρηματίας μπορεί να αποδείξει την ύπαρξη σύμβασης και μπορεί να βεβαιώσει, εκτός αν υπάρχει συγκεκριμένη διάταξη για το αντίθετο, ότι δεν έχει ακόμη λάβει κοινοτική άδεια εισαγωγής δυνάμει του παρόντος κανονισμού για τη συγκεκριμένη κατηγορία και χώρα. Ωστόσο, θα ήταν σκόπιμο να εξουσιοδοτούνται οι αρμόδιες εθνικές αρχές να παρατείνουν, μετά από αίτηση των εισαγωγέων, κατά τρεις μήνες και μέχρι τις 31 Mαρτίου 2005 την ισχύ των αδειών που έχουν χρησιμοποιηθεί κατά το ήμισυ τουλάχιστον κατά την ημερομηνία υποβολής της αίτησης για παράταση.
(9) Δεδομένου ότι την 1η Mαΐου 2004 η Ευρωπαϊκή Ένωση θα έχει διευρυνθεί, η κατανομή της ποσόστωσης για το 2004 στους εισαγωγείς πρέπει να χωριστεί σε δύο τμήματα που αντιστοιχούν στα σημερινά και στα μελλοντικά μέλη της Ένωσης. Πρέπει να επιτραπεί στις υπό ένταξη χώρες να εκδίδουν άδειες εισαγωγής μόνον για τα εμπορεύματα που θα εισαχθούν κατά την ή μετά την 1η Μαΐου.
(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών προϊόντων η οποία συστάθηκε με το άρθρο 25 του κανονισμού (ΕΚ) αριθ. 517/94,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Σκοπός του παρόντος κανονισμού είναι η θέσπιση για το έτος 2004 κανόνων για τη διαχείριση ποσοτικών ποσοστώσεων για τις εισαγωγές ορισμένων κλωστοϋφαντουργικών προϊόντων που καθορίζονται στα παραρτήματα IIIB και IV του κανονισμού (EΚ) αριθ. 517/94.
Οι ποσοστώσεις για το 2004 θα κατανεμηθούν σε δύο χωριστά τμήματα, από τα οποία το δεύτερο θα καταστεί διαθέσιμο από την 1η Μαΐου 2004 για τις υπό ένταξη χώρες. Οι ποσοτικοί περιορισμοί για τα τμήματα αυτά απαριθμούνται στο παράρτημα I.
Άρθρο 2
Οι ποσοστώσεις που αναφέρονται στο άρθρο 1 κατανέμονται σύμφωνα με τη χρονολογική σειρά παραλαβής από την Επιτροπή των κοινοποιήσεων, εκ μέρους των κρατών μελών, των αιτήσεων των μεμονωμένων επιχειρηματιών για ποσότητες που δεν υπερβαίνουν, ανά επιχείρηση, τις μέγιστες ποσότητες που αναφέρονται στο παράρτημα II.
Εντούτοις, οι εν λόγω μέγιστες ποσότητες δεν ισχύουν για επιχειρήσεις οι οποίες, κατά την πρώτη αίτησή τους για το έτος 2004, μπορούν να αποδείξουν στις αρμόδιες εθνικές αρχές ότι όσον αφορά συγκεκριμένες κατηγορίες και συγκεκριμένες τρίτες χώρες, εισήγαγαν ποσότητες που υπερέβαιναν τις μέγιστες ποσότητες που καθορίζονται για κάθε κατηγορία βάσει αδειών εισαγωγής που τους χορηγήθηκαν για το 2003.
Οι αρμόδιες αρχές μπορούν να επιτρέπουν στους εν λόγω επιχειρηματίες εισαγωγές που δεν υπερβαίνουν τις ποσότητες που εισήχθησαν το 2003 από τις συγκεκριμένες τρίτες χώρες και τις συγκεκριμένες κατηγορίες, υπό τον όρο ότι η ποσότητα της ποσόστωσης επαρκεί.
Άρθρο 3
Κάθε εισαγωγέας που έχει ήδη χρησιμοποιήσει μέχρι το 50 % ή περισσότερο της ποσότητας που του χορηγήθηκε δυνάμει του παρόντος κανονισμού μπορεί να υποβάλει νέα αίτηση για την ίδια κατηγορία και την ίδια χώρα καταγωγής για ποσότητες που δεν υπερβαίνουν τις μέγιστες ποσότητες που περιλαμβάνονται στο παράρτημα II.
Άρθρο 4
1. Οι αρμόδιες εθνικές αρχές που απαριθμούνται στο παράρτημα III έχουν τη δυνατότητα, από τις 10:00 της 5ης Ιανουαρίου 2004, να ανακοινώνουν στην Επιτροπή τις ποσότητες που καλύπτονται από αιτήσεις για την χορήγηση αδειών εισαγωγής.
Η ώρα που καθορίζεται στο προηγούμενο εδάφιο νοείται ως ώρα Βρυξελλών.
Οι αιτήσεις των αρμοδίων εθνικών αρχών των κρατών μελών που ορίζονται στο μέρος A του παραρτήματος III θα διεκπεραιωθούν αρχικά με αφαίρεση από το πρώτο τμήμα. Όταν εξαντληθεί το ποσοτικό όριο για μία κατηγορία του πρώτου τμήματος, οι επιπλέον αιτήσεις θα διεκπεραιωθούν για το δεύτερο τμήμα. Οι αιτήσεις των αρμοδίων εθνικών αρχών των κρατών μελών που ορίζονται στο μέρος B του παραρτήματος III θα διεκπεραιωθούν μόνο για το δεύτερο τμήμα.
2. Οι αρμόδιες εθνικές αρχές εκδίδουν άδειες μόνον αφότου ειδοποιηθούν από την Επιτροπή, σύμφωνα με το άρθρο 17 παράγραφος 2 του κανονισμού (ΕΚ) αριθ. 517/94 ότι υπάρχουν διαθέσιμες ποσότητες για εισαγωγή. Οι αρμόδιες εθνικές αρχές των υπό ένταξη κρατών μπορούν να εκδίδουν μόνο άδειες εισαγωγής για εμπορεύματα που θα εισαχθούν την 1η Mαΐου και μετά.
Οι αρμόδιες εθνικές αρχές εκδίδουν άδειες μόνον εφόσον ο επιχειρηματίας:
α) αποδεικνύει την ύπαρξη σύμβασης που αφορά την προμήθεια των εμπορευμάτων και
β) βεβαιώνει γραπτώς ότι, όσον αφορά τις σχετικές κατηγορίες και τις ενδιαφερόμενες χώρες:
i) δεν του έχει ήδη χορηγηθεί άδεια δυνάμει του παρόντος κανονισμού, ή
ii) του έχει χορηγηθεί άδεια βάσει του παρόντος κανονισμού αλλά έχει χρησιμοποιήσει το 50 % τουλάχιστον αυτής.
3. Η περίοδος ισχύος των αδειών εισαγωγής ανέρχεται σε εννέα μήνες από την ημερομηνία έκδοσης, αλλά λήγει στις 31 Δεκεμβρίου 2004, το αργότερο.
Ωστόσο, οι αρμόδιες εθνικές αρχές έχουν τη δυνατότητα να παρατείνουν, μετά από αίτηση του εισαγωγέα, για τρεις μήνες την ισχύ των αδειών που έχουν χρησιμοποιηθεί κατά το 50 % τουλάχιστον κατά τη στιγμή υποβολής της αίτησης παράτασης. Σε καμιά περίπτωση, η εν λόγω παράταση δεν μπορεί να λήξει μετά από την 31η Μαρτίου 2005.
Άρθρο 5
Ο παρών κανονισμός αρχίζει να ισχύει την 1η Ιανουαρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Δεκεμβρίου 2003.

Labels: 1
3
5